ARAD. Pentru prima dată în istoria investiţiilor în infrastructura rutieră care s-au desfăşurat în judeţul nostru termenele par că vor fi respectate. Mai mult, o lucrare ar putea fi finalizată chiar înainte de termen. Toate acestea se întâmplă pe autostrada Nădlac-Arad, pe lotul I şi pe o parte a lotului II. În primăvara acestui an, reprezentanţii asocierii Astaldi-Max Boegl, care a câştigat licitaţia pentru lotul I al autostrăzii, anunţau faptul că vor finaliza lucrarea încă din acest an, deşi termenul din contract era luna ianuarie 2015. Imediat după ce au câştigat şi licitaţia pentru lotul II, aceiaşi constructori anunţau că vor încerca să finalizeze şi o parte a acestei autostrăzi, respectiv aproximativ 6 kilometri, pentru a ajunge cu şoseaua de mare viteză la nodul rutier de la Pecica.

Ultimele informaţii venite dinspre şantier par să confirme previziunile constructorului. „Lotul I al autostrăzii Nădlac-Arad poate fi dat circulaţiei. La cei 6 kilometri din lotul II mai avem nevoie de câteva zile pentru a aşterne şi mixtura asfaltică, astfel că întreaga şosea dintre nodul rutier de la Pecica şi nodul rutier de la Nădlac ar putea fi dată circulaţiei chiar în acest an”, a anunţat Adrian Adler, managerul de proiect de pe cele două şantiere.

Acesta spune că, din cauza vremii, lucrările nu au fost finalizate în procent de sută la sută nicăieri, dar se poate circula în siguranţă. „Anul acesta a fost foarte ploios. Dacă media precipitaţiilor căzute într-un an în zonă este de 500 de litri de apă pe metru pătrat, în acest an, până în prezent, s-au înregistrat precipitaţii cu valori care ating 950 de litri de apă pe metru pătrat. În aceste condiţii, ne-a fost foarte greu să lucrăm, să finalizăm lucrarea. Ar mai fi de lucru la parcarea din zona Nădlac, la punctul de trecere a frontierei, dar şi la gardurile şi şanţurile de pe marginea autostrăzii. Dar, din punct de vedere al siguranţei circulaţiei, şoseaua poate fi deschisă încă din acest an. Cu toate acestea, asta nu depinde de noi, ci de Compania Naţională de Autostrăzi şi Drumuri Naţionale din România”, a spus Adler.

Veşti bune şi pe lotul II

Potrivit declaraţiile managerului de proiect, veştile sunt bune şi pe al doilea lot al autostrăzii Nădlac-Arad. După finalizarea celor 6 kilometri de drum până la legătura cu lotul I, situaţia este puţin mai relaxantă. Dar, cu toate acestea, asocierea Astaldi Max-Boegl rămâne în priză pentru a finaliza şi lotul II până în vara viitoare. „Şantierul se va muta pe lotul II pe care sperăm să îl finalizăm până vara viitoare. Ne-am propus să terminăm lucrarea cu o zi înainte ca vecinii maghiari să ajungă cu autostrada la graniţă”, a glumit Adrian Adler. Acesta a mai spus că este sigur că asocierea pe care o reprezintă va reuşi să finalizeze lucrarea înaintea părţii maghiare, care ar trebui să ajungă cu autostrada la Nădlac în vara sau toamna viitoare. Ca atare, din vară ar trebui să avem o şosea de viteză care să plece din Lugoj, să vină prin Timişoara până la Arad şi să plece mai departe spre Nădlac, unde să se lege cu reţeaua de autostrăzi din Ungaria şi, mai departe, spre Occident.

Finisajele, în viitor

În ceea ce priveşte parcarea, punctul de trecere al frontierei, gardurile şi şanţurile de pe lotul I, acestea vor fi realizate în prima perioadă a anului 2015, imediat ce vremea va permite demararea lucrărilor, după cum spune Adrian Adler.